FI Euroopan unionin virallinen lehti CE 70/73

(2004/C 70 E/076)

KIRJALLINEN KYSYMYS E-2063/03

esittäjä(t): Ioannis Marínos (PPE-DE) ja Stavros Xarchakos (PPE-DE) komissiolle

(20. kesäkuuta 2003)

Aihe: Vesitoimitusten riittävyys ja veden laatu Kreikassa

Uusi demokratia -puolueen virallisesti esittämien valitusten mukaan Kreikan hallitus on lakkauttanut kunnallisten vesihuolto- ja viemäröintiyritysten tuen (joka säädettiin kreikkalaisen lain nro 2065/92 perusteella) jättäen yli 150 kunnallista yritystä ilman tuloja, joihin ne ovat oikeutettuja ja jotka ovat erittäin tärkeitä hankkeiden toteuttamiseksi. Samoissa Uusi demokratia -puolueen valituksissa mainitaan, että tämä tilanne synnyttää tietenkin ongelmia pääasiassa kiireellisten perusrakennehankkeiden toteuttamisessa, ja pelkästään Mornosin kanavassa (joka toimittaa vettä Ateenaan) 55 kilometriä on kattamatta (yhteensä 122 kilometristä), minkä seurauksena verkkoon putoaa jätteitä, roskia, eläinten raatoja ym., mikä synnyttää ilmeisiä Ateenan asukkaiden terveyteen ja jopa henkeen kohdistuvia vaaroja (jokin aika sitten pieni poika hukkui pudottuaan suojaamattomaan, avoimeen kanavaan).

On syytä panna merkille, että viime talvena ja kevääseen 2003 asti Kreikassa on ollut runsaita sateita, ja näin ollen olisi luultavaa, että keruualtaisiin olisi virrannut suuria määriä vettä. Tästä huolimatta kreikkalaisissa tiedotusvälineissä puhutaan ”vesipulan vaarasta” tulevana kesänä, ja pääkaupungin vesihuolto- ja viemäröintilaitos EIDAP on jo ilmoittanut 3,5 prosentin hintojenkorotuksesta.

Ovatko vesihuoltoalan perusrakennehankkeet Kreikassa riittävät?

Onko tällä alalla viimeisten kymmenen vuoden aikana toteutettu kaikki suunnitellut hankkeet?

Mikä on komission näkemys yhteisön määrärahojen käyttöönotosta vesihuoltoalalla Kreikassa?

Mitä merkittäviä hankkeita on toteutettu ja täysin toiminnassa (kun mukaan ei lueta niitä, joita suunnitellaan tai vielä rakennetaan) Kreikassa EU:n tuella vuodesta 1994 alkaen?

Onko komissio tietoinen siitä, että lähes puolet Mornosin vettä Ateenaan kuljettavasta verkosta on täysin kattamatta?

Michel Barnier'n komission puolesta antama vastaus

(5. elokuuta 2003)

Juomavesidirektiivissä (1) vahvistetaan sitovat tavoitteet juomavedeksi tarkoitetun hanaveden laadulle sekä juomaveden laadun säännölliselle seurannalle unionissa, mutta siinä ei ole yksityiskohtaisia määräyksiä vedenjakelujärjestelmien suunnittelusta, rakentamisesta ja huollosta. Vesipolitiikan puitedirektiivissä (2) velvoitetaan kaikkien vesien (jokien, järvien sekä rannikko- ja pohjavesien) hyvän laadun (”hyvän tilan”) saavuttamiseen vuoteen 2015 mennessä, mutta kumpaankaan direktiiviin ei sisälly juomaveden saantia tai vedenjakelujärjestelmien suunnittelua, rakentamista ja huoltoa koskevia velvoitteita.

Tämänhetkisten vedensaantiin liittyvien perusrakennetöiden osalta voidaan todeta, että yhteisön vuosien 2000—2006 tukikehyksessä, joka alunperin laadittiin Kreikan viranomaisten aloitteesta, määritellään strategiset suuntaviivat Kreikan suurimpien kaupunkien vedensaannin parantamista koskeville investoinneille, joista useat ovat käynnissä.

Aikaisemmin Euroopan aluekehitysrahasto (EAKR) rahoitti monia perusrakenteita (veden keruujärjestelmiä, porakaivoja, vesijohtoja, vedenpuhdistamoja ja erityisesti kaupunkien ja kuntien jakeluverkostoja), jotka on nykyään toteutettu ja toiminnassa. Koska EAKR:n rahoitus on ohjelmakohtaista, komissio kehottaa kysyjiä kääntymään Kreikan viranomaisten puoleen saadakseen lisätietoja yksittäisistä hankkeista. Koheesiorahastosta osarahoitettavien hankkeiden osalta uusia vedensaantiin liittyviä investointeja on tehty etenkin seuraavissa kaupungeissa: Larissa, Volos, Patra, Livadia, Lamia, Naoussa, Hania ja luonnollisesti Ateena (Evinoksen hanke) sekä Thessaloniki (Aliakmonaksen hanke, joka otetaan kaupalliseen käyttöön elokuussa 2003).

(1) Neuvoston direktiivi 98/83/EY, annettu 3 päivänä marraskuuta 1998, ihmisten käyttöön tarkoitetun veden laadusta, EYVL L 330, 5.12.1998.

(2) Parlamentin ja neuvoston direktiivi 2000/60/EY, annettu 23 päivänä lokakuuta 2000, yhteisön vesipolitiikan puitteista, EYVL L 327, 22.12.2000.